Analysis: เจาะกลยุทธ์ Shein กับโมเดลธุรกิจแบบเรียลไทม์ มูลค่าบริษัทมากกว่า H&M และ Zara รวมกัน - FINNOMENA
Shein กับโมเดลธุรกิจแบบเรียลไทม์ สู่แอปที่มียอดดาวน์โหลดมากสุดในสหรัฐฯ ด้วยมูลค่าบริษัทสูงถึง 100,000 ล้านดอลลาร์ ซึ่งนั่นมากกว่า H&M และ Zara รวมกันเสียอีก มาดูกันว่า Shein ทำได้อย่างไร?
2 มิ.ย. 2565

Shein กับโมเดลธุรกิจแบบเรียลไทม์ สู่แอปที่มียอดดาวน์โหลดมากสุดในสหรัฐฯ ด้วยมูลค่าบริษัทสูงถึง 100,000 ล้านดอลลาร์ ซึ่งนั่นมากกว่า H&M และ Zara รวมกันเสียอีก มาดูกันว่า Shein ทำได้อย่างไร?
Shein สร้างบรรทัดฐานใหม่ให้วงการฟาสต์แฟชั่นนั่นคือ ‘การขายแบบเรียลไทม์’ นอกจากราคาสินค้าที่ถูกมาก บริษัทยังอัปเดตสินค้าใหม่อย่างรวดเร็วและหลากหลายกว่าแบรนด์อื่นๆ
บริษัทออกสินค้าใหม่ๆ มากกว่า 2,000 แบบในทุกวัน ด้วยโมเดลธุรกิจที่ขึ้นกับความต้องการของผู้บริโภค โดย Shein จะผลิตเสื้อผ้าออกจำหน่ายในจำนวนน้อยก่อน พอสินค้านั้นได้รับความนิยมถึงค่อยผลิตมากขึ้น
การผลิตในชุดแรกจะอยู่ที่เพียง 100-500 ชิ้น ซึ่งใช้เวลาเพียง 3-5 วันในการผลิต เทียบกับการผลิตที่มากกว่า 100,000 ชิ้นของ Zara นี่จึงเป็นเหตุผลว่าทำไม Shein ถึงออกคอลเลกชันใหม่ๆ ได้เยอะและถี่มาก
นอกจากนี้ ราคาสินค้าของ Shein ยังถูกมาก ในวิดีโอของ TikToker ชื่อดัง LuCinia Tomas เธอได้เปรียบเทียบชุดเดรสที่เป็น Dupe หรือแทบจะเหมือนกันทุกอย่างจาก Zara ในราคา $79 และจาก Shein ในราคา $15 เท่านั้น
ในส่วนของการทำมาร์เก็ตติ้ง Shein ร่วมงานกับเหล่าอินฟลูเอนเซอร์และเซเลบริตี้ชื่อดังอย่างเช่น Addison Rae และ Madelaine Petsc เพื่อดึงดูดผู้ซื้อ Gen Z
นอกจากนี้ ผู้บริโภควัยรุ่นมักทำคลิป Haul บน TikTok เห่อเสื้อผ้า Shein กองโตที่เพิ่งซื้อมา ซึ่งวิดีโอดังกล่าวได้รับความนิยมในหมู่วัยรุ่น และทำให้ผู้ชมอยากซื้อสินค้าตาม
ขณะที่การแพร่ระบาดของโควิดกลายเป็นเรื่องดีสำหรับบริษัทด้วยคำสั่งซื้อมากมายจากทั่วโลก โดยในปี 2020 บริษัทมียอดขายอยู่ที่ 9,800 ล้านดอลลาร์ แต่ในปี 2021 ยอดขายบริษัทสูงถึง 15,700 ล้านดอลลาร์
แต่การเติบโตของบริษัทมาคู่กับคำวิจารณ์อย่างหนัก นอกจากผลกระทบต่อสิ่งแวดล้อมและคุณภาพสินค้าที่ไม่ค่อยดีนักแล้ว ประเด็นใหญ่ที่ Shein โดนคือการขโมยผลงานของศิลปินและนักออกแบบหลายราย
Mariama Diallo ดีไซเนอร์จากแบรนด์ Sincerely Ri กล่าวบน Twitter เมื่อปีที่แล้วว่า Shein ขโมยผลงานออกแบบของเธอและโพสต์รูปเปรียบเทียบชุดที่เหมือนกันเป๊ะ
ขณะที่ Vanessa Bowman จิตรกรสีน้ำมันบอกกับ Guardian เมื่อเดือนที่แล้วว่าผลงานชิ้นหนึ่งของเธอปรากฏบนเสื้อสเวตเตอร์ของ Shein โดยไม่ได้รับอนุญาต
ขณะที่ ผู้ซื้อต่างออกมาตำหนิว่า เสื้อผ้าของ Shein มีคุณภาพต่ำ และมีคำร้องเรียนมากกวา 1,100 เรื่องเกี่ยวกับ Shein ต่อสำนักธุรกิจที่ดีขึ้นหรือ Better Business Bureau
Allison Malmsten จาก Daxue Consulting กล่าวว่า ถ้า Shein ต้องการ IPO เข้าสู่ตลาดหุ้น บริษัทต้องทำให้ผู้คนหายคลางแคลงใจเกี่ยวกับเกี่ยวกับประเด็นและคำวิจารณ์ทั้งหลาย
อ้างอิง:
https://www.cnbc.com/video/2022/06/02/how-chinas-shein-became-more-valuable-than-hm-and-zara-combined.html 
https://www.insider.com/shein-100-billion-value-worth-more-zara-and-hm-combined-2022-4 
https://fortune.com/2022/05/31/shein-zara-dupes-china-usa-fast-fashion-startup-genz/
https://mr-mag.com/thought-zara-was-inexpensive-chinas-100-billion-startup-shein-is-undercutting-the-fast-fashion-industry-with-even-cheaper-clothes/ 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Article
Basic
Knowledge
Shein
Short Content
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA